Para outras páxinas con títulos homónimos véxase: Festas de San Froilán de Lugo.
**Froilán**, nado no Regueiro dos Hortos (actual barrio do Carme) en Lugo no ano 833 e finado en León o 5 de outubro do 905, foi un relixioso anacoreta galego e bispo de León. Nomeado santo, é patrón da diocese de Lugo e da cidade do mesmo nome.

Traxectoria
-----------

### Monxe

Tumba de Froilán en León.
Viviu como anacoreta na gruta de Ruiterlán, na bisbarra do Bierzo e nas montañas de Curueño. A súa vida de meditación, oración e hospitalidade, déronlle sona de home santo. Moitos acudían a el en busca de consolo e alento e para todos tiña unha verba acertada e acolledora. Predicaba entre montañeses e labregos. Tradicións populares dan testemuño da súa presenza na Virgen del Camino, Virgen de Velilla, Liébana e Valdera.

Xunto con Atilano, un presbítero de Tarazona, comezou a organizar aos ermitáns dos montes dos Ancares e dos montes de León en comunidades monásticas. Vivían unha vida de pobreza, traballo manual, obras de caridade e oración. Atribúeselle a fundación do mosteiro de Valdecésar, trala súa morte, moi favorecido polos reis de Galicia Ordoño II e Elvira Menéndez.

Co avance da repoboación cristiá no occidente peninsular, estableceron comunidades no val do Esla no mosteiro de Távora e no mosteiro de Moreruela.

### Bispo

Igrexa de San Froilán de Lugo.
Morto o bispo de León, Vicente, o pobo unanimemente reclama do rei astur-galaico Afonso III o nomeamento de Froilán como bispo. Como aínda non era sacerdote, na cerimonia recibiu antes o sacramento da orde. O toma do báculo fíxose perante a corte do monarca de Oviedo e con aclamación de todo o pobo. Exerceu como bispo con xustiza e benevolencia, defendendo aos pobres, os febles e os doentes. No ano 905, morreu en loor de santidade. Foi soterrado na catedral antiga e posteriormente foron trasladados os seus restos, por orde do rei de Ordoño II, reinando xa en León, á nova Catedral.

Del contáronse prodixios como que amansaba os lobos e curaba os enfermos.

A súa festa celébrase o 5 de outubro, día do seu pasamento.

Represéntase vestido de monxe ou de bispo, con mitra e báculo. Pode acompañarse cun lobo manso, que leva unha bolsa coa Biblia.

San Froilán na cultura popular galega
-------------------------------------

* *San Froilán, mete a rella e tira o pan* (recomenda comezar cos labores da arada e sementeira do centeo).

Notas
-----

1. ↑  Vilela (2009), p. 14 (dá o 832 como data de nacemento)
2. ↑  Vilela (2009), p. 14

Véxase tamén
------------

### Bibliografía

* *Dicionario biográfico de Galicia* **2**. Ir Indo Edicións. 2010-2011. p. 122.
* de Prado Reyero, Julio (1994). *Siguiendo las huellas de San Froilán*. Editorial San Esteban. ISBN 9788487557705.
* Ferro Ruibal, Xesús (1992). *Diccionario dos nomes galegos*. Vigo.
* Vilanova, et alii, Alberto (2005). "San Froilán". *Gran Enciclopedia Galega* (DVD). El Progreso. ISBN 84-87804-88-8.
* Vilela, Adolfo de Abel (2009). *Lugo*. Santiago de Compostela: Xunta de Galicia. ISBN 978-84-937139-5-9.

### Outros artigos

* Festas de San Froilán de Lugo
* Froilán (nome)

|  |  |
| --- | --- |
| Control de autoridades | 
* Wd: Q3393948
* WorldCat
* VIAF: 62355196
* CERL: cnp00552199
* DBE: san-froilan
* FAST: 1604959
* GND: 119293676
* ISNI: 0000 0001 1656 6568
* LCCN: nr2005003688

 |